MT Il-Ġurnal Uffiċjali tal-Unjoni Ewropea C 317/43

Opinjoni tal-Kumitat Ekonomiku u Soċjali Ewropew dwar il-Protezzjoni tat-tfal minn persuni li qed jivvjaġġaw u li huma awturi ta’ reati sesswali

(2009/C 317/07)

Rapporteur: is-Sinjura SHARMA

Nhar l-10 ta’ Lulju 2008, il-Kumitat Ekonomiku u Soċjali Ewropew, iddeċieda, b’konformità mal-Artikolu 29(2) tar-Regoli ta’ Proċedura tiegħu, li jfassal opinjoni fuq inizjattiva proprja dwar

il-Protezzjoni tat-tfal minn persuni li qed jivvjaġġaw u li huma awturi ta’ reati sesswali

Is-Sezzjoni għall-Impjiegi, l-Affarijiet Soċjali u ċ-Ċittadinanza, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar il-25 ta’ Ġunju 2009. Ir-rapporteur kienet is-Sinjura Sharma.

Matul l-455 sessjoni plenarja li nżammet il-15 u s-16 ta’ Lulju 2009 (seduta tal-15 ta’ Lulju), il-Kumitat Ekonomiku u Soċjali Ewropew adotta din l-opinjoni b’157 vot favur, 2 voti kontra u 4 astensjonijiet.

1. Rakkomandazzjonijiet – “Tħallux l-Abbuż tat-Tfal Jivvjaġġa” (1)

1.1. Jeħtieġ li tkun adottata, infurzata u rikonoxxuta bħala prijorità strateġija Ewropea għall-protezzjoni tat-tfal f’riskju minn persuni li qed jivvjaġġaw u li huma awturi ta’ reati sesswali.

Persuni li nstabu ħatja ta’ reati sesswali M’GĦANDHOMX jibqgħu r-responsabilità ta’ ġurisdizzjonijiet barranin. Kundanni barra mill-UE mhux dejjem iwasslu għal sentenzi ta’ detenzjoni jew priġunerija. Awturi ta’ reati ripetuti sikwit joqogħdu fl-istess pajjiż jew jivvjaġġaw lejn pajjiżi oħra biex ma jinqabdux. Dan ifisser li l-awtoritajiet Ewropej u l-gvernijiet nazzjonali ma jkunux jafu meta min jabbuża jkun daħal fl-Ewropa. Dan iżid ir-riskju għat-tfal Ewropej.

Għandu jiġi adottat approċċ aktar b’saħħtu u olistiku, iffokat fuq it-tfal, li jkopri:

— Il-prevenzjoni tal-abbuż. Jeħtieġ li ssir riċerka dwar il-passat ta’ persuni li qed jivvjaġġaw u li huma awturi ta’ reati sesswali (2);

— Il-protezzjoni ta’ dawk li jkunu “f’riskju” u tal-vittmi, inkluża l-identifikazzjoni ta’ tfal vulnerabbli (3) bit-twaqqif ta’ help lines u hotlines;

— Il-proċediment kriminali kontra min jabbuża, bl-infurzar tal-qafas legali;

— Sħubija ma’ organizzazzjonijiet mhux governattivi (NGOs) u ma dawk li għadhom mhumiex involuti;

— Il-parteċipazzjoni taż-żgħażagħ u tas-soċjetà ċivili biex tinħoloq aktar kuxjenza.

Il-KESE japprova r-rakkomandazzjonijiet tal-Komunikazzjoni tal-KE “Lejn Strateġija tal-UE dwar id-Drittijiet ta-Tfal”, ir-Rakkomandazzjoni tal-PE (4) u l-Konvenzjoni tal-Kunsill tal-Ewropa (CoE) (5), li lkoll jikkonċentraw fuq il-protezzjoni tat-tfal mill-isfruttament. Iżda l-KESE jitlob il-bqija tal-Istati Membri (6) biex malajr kemm jista’ jkun jiffirmaw u jirratifikaw il-Protokoll tal-Konvenzjoni dwar id-Drittijiet tat-Tfal (CRC) tan-NU (7) u l-Konvenzjoni tal-Kunsill tal-Ewropa biex l-Ewropa teżamina b’mod effettiv x’għandha tagħmel dwar dawk l-Ewropej li jabbużaw mit-tfal waqt li jkunu jaħdmu barra mill-Unjoni jew bħala turisti.

1.2. Miżuri meħtieġa għal strateġija proattiva u effikaċi għandhom jinkludu:

— sħubijiet internazzjonali effikaċi bi qsim aħjar tal-informazzjoni, li jinkludu l-kooperazzjoni bejn il-forzi tal-pulizija u mezzi informatiċi li jittraċċaw dawk in-nies li huma awturi ta’ reati sesswali u li qed jivvjaġġaw;

— ftehimiet isħaħ ta’ kooperazzjoni bilaterali ma’ pajjiżi rilevanti;

— timijiet konġunti ta’ investigazzjoni ma’ aġenziji oħra tal-infurzar tal-liġi;

— ftehimiet ma’ gvernijiet barranin biex il-ħatjin ikunu ddeportati u skortati; għandu jitqies l-użu ta’ Ordnijiet tal-Ivvjaġġar għall-Esteru (Foreign Travel Orders) biex ikun ristrett l-ivvjaġġar ta’ awturi ta’ reati sesswali ta’ riskju kbir;

— l-użu ta’ proċeduri ta’ verifikar u l-projbizzjoni ta’ awturi ta’ reati sesswali biex jaħdmu barra mill-pajjiż (8);

— l-implimentazzjoni ta’ kampanja ta’ kuxjenza pubblika Ewropea, u jekk jista’ jkun, globali dwar l-irrappurtar ta’ awturi ta’ reati sesswali. Din għandha tkun megħjuna minn hotline telefoniku internazzjonali mingħajr ħlas, b’mekkaniżmu ta’ rappurtar elettroniku f’ħin reali (9);

— l-involviment ta’ atturi tas-soċjetà ċivili u tal-imsieħba soċjali sabiex titqajjem iktar kuxjenza;

— ikunu pprovduti mekkaniżmi ta’ edukazzjoni, konsulenza u servizzi terapewtiċi u mediċi għall-vittmi u ta’ taħriġ għal dawk li jispeċjalizzaw f’dan il-qasam.

1.3. L-isfida ewlenija hija li titqajjem kuxjenza pubblika dwar l-ambitu tal-problema. Dan jista’ jsir billi jitlesta proġett Ewropew: “L-Ewropa Kontra l-Isfruttament Sesswali tat-Tfal” (10). L-istituzzjonijiet Ewropej jistgħu juru t-triq billi jagħtu prominenza lill-politika etika tagħhom dwar l-ivvjaġġar u kontra l-abbuż sesswali tat-tfal fil-formoli kollha tar-rimbors fuq ivvjaġġar.

1.4. Din l-opinjoni ma tkoprix it-traffikar u s-sekwestru, li jeħtiġilhom leġiżlazzjoni u miżuri apposta, u għandhom jitqiesu f’analiżi separata.

2. Sfond

2.1. Din l-opinjoni tkopri l-ivvjaġġar u l-abbuż sesswali tat-tfal fl-Ewropa u lil hinn minnha.

2.2. Il-maġġoranza tan-nies li sesswalment jabbużaw mit-tfal u jisfruttawhom għal għanijiet sesswali huma nies lokali. Hekk jiġri kullimkien fid-dinja. Madankollu, illum il-ġurnata l-abbuż sesswali tat-tfal permezz tal-ivvjaġġar jagħmel parti minn industrija tas-sess stabbilita sewwa mad-dinja kollha u li tħalli qligħ ġmielu.

2.3. Ivvjaġġar orħos, ivvjaġġar mingħajr viża u teknoloġiji ġodda jippermettu lil awturi ta’ reati li jimmiraw l-attenzjoni tagħhom fuq dawk it-tfal l-aktar vulnerabbli fid-dinja, inkluża l-Ewropa, l-aktar fejn il-faqar, il-privazzjoni, id-defiċjenza emozzjonali u l-kondizzjonijiet soċjali jkunu fl-agħar qagħda tagħhom. L-atti abbużivi sikwit jiġu rrekordjati b’mezzi diġitali u trażmessi globalment. Ħafna NGOs, li fosthom l-aktar magħrufa hija l-ECPAT (11), jaħdmu mal-pulizija u mal-industrija tal-ivvjaġġar u t-turiżmu biex iħarsu lil dawn it-tfal.

2.4. L-Ewwel Kungress Dinji Kontra l-Kummerċ fl-Isfruttament Sesswali tat-Tfal inżamm fi Stokkolma fl-1996. 122 pajjiż impenjaw ruħhom għal “sħubija globali kontra l-kummerċ fl-isfruttament sesswali tat-tfal”. Illum, konferenzi lokali (12) u internazzjonali (13) jsemmu u jtennu l-eżistenza tal-istess ostakoli għal prevenzjoni effikaċi.

2.5. Fl-UE saru ħafna rapporti u impenji oħra (14). Madankollu, kif intqal f’rapport reċenti tal-Parlament Ewropew (15), ħafna Stati Membri għadhom ma ffirmawx jew ma rratifikawx dawn il-konvenzjonijiet.

2.6. Dan ifisser li, b’dispjaċir, filwaqt li qed isir xogħol eċċellenti (16) b’ħafna modi prattiċi fil-livell tal-UE (17), l-Ewropa ma rnexxilhiex tipproteġi t-tfal l-aktar vulnerabbli, tipprevjeni l-abbuż minn ċittadini Ewropej u tonora l-impenji tagħha li għamlet fi Stokkolma. Huwa biss permezz ta’ implimentazzjoni prattika li t-tfal ikunu protetti fl-Ewropa u barra minnha.

2.7. Huwa impossibbli li jiġi kkalkolat kemm intlaqtu tfal minn persuni qed jivvjaġġaw u li huma awturi ta’ reati sesswali. In-natura mistura u kriminali tar-reati sesswali kontra t-tfal u l-vulnerabilità tat-tfal, l-aktar ta’ dawk li jgħixu fil-faqar, jagħmlu l-ġbir tad-data diffiċli. L-abbuż sesswali tat-tfal huwa parti mill-fenomenu globali tal-isfruttament sesswali tat-tfal għal għanijiet kummerċjali. Dan jinkludi:

— Ix-xiri u l-bejgħ tat-tfal għall-prostituzzjoni;

— L-abbuż sesswali tat-tfal b’rabta mal-pedofelija;

— Il-produzzjoni ta’ xbiehat ta’ abbuż mit-tfal u forom oħra ta’ pornografija li tinvolvi t-tfal.

2.8. Tipikament, dawk li jabbużaw imorru f’postijiet fejn jaħsbu li ma jinqabdux, postijiet li ta’ sikwit ikollhom livelli baxxi ta’ edukazzjoni, u jkunu soġġetti għall-faqar, l-injoranza, il-korruzzjoni, l-apatija, u jsofru minn nuqqas ta’ infurzar tal-liġi jew ta’ politika ta’ gvern. L-abbuż tat-tfal isir minn nies li għal dan il-għan jistabbilixxu orfanatrofji (18), proġetti u skejjel għat-tfal f’komunitajiet vulnerabbli bl-iskop uniku li jissodisfaw l-imġiba abbużiva tagħhom u dik ta’ sħabhom. Awturi ta’ reati reċidivi jivvjaġġaw minn pajjiż għall-ieħor u jiżgiċċaw milli jinkixfu mill-mekkaniżmi ta’ kontroll tal-awturi ta’ reati sesswali. Jeħtieġ li ssir aktar riċerka dwar l-inklinazzjoni ta’ min jabbuża sesswalment it-tfal. Finkelhors jidentifika erba’ prekondizzjonijiet, li minnhom jiddependi jekk jitwetqux jew le reati sesswali kontra t-tfal (19):

— Il-motivazzjoni għall-abbuż;

— Inibituri interni marbuta mal-etika personali;

— Inibituri esterni;

— Reżistenza mill-vittma.

2.9. It-tagħrif li għandhom il-professjonisti fil-qasam tal-protezzjoni tat-tfal u l-pubbliku ġenerali dwar ir-reati mwettqa f’pajjiżi barranin huwa fqir. Il-mezzi tax-xandir ikopru biss l-istejjer l-aktar sensazzjonali. Ftit jingħad dwar ir-riskju għat-tfal Ewropej meta l-awturi tar-reati jerġgħu lura lejn pajjiżhom.

2.10. Is-CEOP (20) juża t-terminu tassew xieraq ta’ “persuni li qed jivvjaġġaw u li huma awturi ta’ reati sesswali” biex jiddeskrivi lil dawk li jivvjaġġaw barra l-pajjiż u jabbużaw mit-tfal. Hemm il-preżunzjoni fost il-pubbliku li jekk xi ħadd jikkommetti reat barra mill-pajjiż, dik il-persuna titniżżel awtomatikament f’reġistru ta’ awturi ta’ reati sesswali. Iżda dan rari jiġri għaliex minħabba sensiela ta’ kwistjonijiet kumplessi, jistgħu ma jkunux jeżistu reġistri, l-informazzjoni ma tiġix trasferita jew ir-regolamenti tal-protezzjoni tad-data ma jippermettux monitoraġġ.

2.11. It-turiżmu sesswali għandu jitqies lil hinn mir-rabta tat-turiżmu mal-kuntest ta’ “vaganza”. Illum il-ġurnata ħafna negozji jitilqu minn post u jarmaw f’ieħor, jew ikollhom uffiċċji u jinnegozjaw madwar id-dinja. Għandhom jiġu stabbiliti termini ċari minn dawk li jħaddmu u l-unions u l-organizzazzjonijiet tal-impjegatii, li l-abbuż sesswali tat-tfal ma jkunx ittollerat taħt l-ebda kondizzjoni.

3. Responsabbilità globali

3.1. Gvernijiet mad-dinja kollha għandhom responsabbilità lejn iċ-ċittadini tagħhom li jipproteġu tfal vulnerabbli kull fejn ikunu. L-espansjoni tat-turiżmu tul il-ħamsin sena li għaddew dan l-aħħar kienet akkumpanjata b’żieda fin-numru ta’ persuni li huma awturi ta’ reati sesswali u li qed jivvjaġġaw. Dawk ewlenin fosthom li jagħmlu dawn ir-reati ta’ sikwit huma nies li jieħdu vantaġġ mill-fatt li jkunu f’pajjiż ieħor biex ma jagħtux kas ta’ elementi ta’ tabù soċjali li normalment jirregolaw l-imġiba tagħhom.

3.2. Il-Kodiċi Dinjija ta’ Etika għat-Turiżmu (21) tistabbilixxi qafas ta’ referenza għall-iżvilupp responsabbli u sostenibbli tat-turiżmu dinji. Għall-Ewropa, huwa ta’ għajb għall-Komunità li l-Ewropej huma fost dawk li sesswalment jisfruttaw tfal fl-Unjoni Ewropea u madwar id-dinja. Iċ-ċittadini Ewropej huma r-responsabbiltà tal-Ewropa u l-fatt li awturi ta’ reati jistgħu jgħaddu proċedimenti kriminali f’pajjiżhom u mbagħad jitħallew jivvjaġġaw liberament lejn pajjiżi oħra mingħajr monotoraġġ huwa għalkollox inaċċettabbli. L-Ewropa jeħtiġilha tindirizza d-dikotomija legali li tippermetti l-moviment liberu taċ-ċittadini tagħha, iżda li fl-istess ħin tħalli lil dawk li jabbużaw jivvjaġġaw mingħajr restrizzjonijiet.

3.3. Hemm prinċipju fuq bażi internazzjonali li ma jħallix li persuna tkun ikkundannata darbtejn għall-istess reat. Fejn awtur ta’ reat ikun ser jerġa’ lura lejn il-pajjiż fejn joqgħod, l-istess kundanna għandha tissokta fil-pajjiż fejn joqgħod, jew, jekk tkun identifikata xhieda ġdida, tkun tista’ tingħata sentenza ġdida. Il-kooperazzjoni internazzjonali hija, għalhekk, tal-akbar importanza. Il-Kumitat ifaħħar id-Deċiżjoni Qafas ġdida tal-Kummissjoni biex din il-kwistjoni tkun indirizzata (22).

3.4. Jeħtieġ li jitwaqqaf qafas ta’ koordinazzjoni tal-attivitajiet, u li jsir monitoraġġ u evalwazzjoni tal-istatistika kif ukoll rakkomandazzjonijiet prattiċi u f’waqthom. Madankollu, fl-Unjoni Ewropea, peress li dan huwa qasam fejn kull deċiżjoni li tittieħed tista’ twassal biex ixxekkel il-libertà u għaldaqstant taffettwa d-drittijiet fundamentali tal-bniedem, huma l-Istati Membri biss li għandhom l-awtorità li jieħdu deċiżjonijiet, b’rispett tal-liġijiet li jiggvernaw il-prattiki tal-pulizija u s-sistema tal-ġustizzja tagħhom. L-NGOs Ewropej u internazzjonali jagħmlu xogħol eċċellenti fil-qasam tal-protezzjoni tat-tfal iżda dawn ma jistgħux jieħdu post is-sistemi tal-pulizija jew tal-ġustizzja.

Il-kooperazzjoni u l-għajnuna għall-iżvilupp, f’dak li għandu x’jaqsam mat-tnaqqis tal-faqar (23), mal-edukazzjoni, is-saħħa u l-iżvilupp soċjali, għandhom jagħtu appoġġ akbar lill-protezzjoni tat-tfal mill-abbuż sesswali. L-NGOs u l-imsieħba soċjali għandhom jingħataw importanza u appoġġ f’termini ta’ taħriġ u sostenn emozzjonali/psikoloġiku. Huwa essenzjali li jissaħħu l-edukazzjoni u t-taħriġ għal dawk li qed jaħdmu f’dan il-qasam u fil-forniment ta’ servizz usa’ (i.e. il-mezzi tax-xandir, l-industrija tal-ospitalità, l-għalliema, dawk li jieħdu ħsieb it-tfal (carers) u l-pulizija), biex l-ostakoli għar-rappurtar jiġu identifikati u mneħħija. Kif kien enfasizzat fir-rapport Daniż “Insalvaw lit-Tfal” (24), għandha tkun offruta gwida lit-tfal, speċjalment lil dawk li l-aktar huma esposti għar-riskju, biex ikunu konxji tas-sitwazzjoni u jkunu jafu kif jiffaċċjawha. Fil-pajjiżi żviluppati u dawk li qed jiżviluppaw huwa neċessarju li t-tfal jitħarrġu fl-użu korrett tal-Internet, sabiex jiġu mwissija dwar il-prattiki ta’ dawk li jabbużaw li jkunu familjari ħafna ma’ din l-għodda biex ifittxu l-vittmi tagħhom.

3.5. Għandhom ikunu pprovduti servizzi ta’ terapija u pariri għal dawk li jabbużaw bħala sostenn għar-riabilitazzjoni tagħhom (25).

4. Ir-responsabbilità tas-Soċjetà Ċivili

4.1. Is-soċjetà ċivili Ewropea għandha r-responsabbilità li tikkundanna atti kriminali u li taġixxi fl-eventwalità ta’ theddida għal oħrajn – kemm fl-Ewropa kif ukoll barra minnha, speċjalment fir-rigward tal-abbuż tat-tfal. Huwa stmat li fl-Ewropa llum il-ġurnata, bejn 10 % u 20 % tat-tfal ikunu abbużati matul tfulithom, u l-attività qed dejjem tiżdied u tespandi ġeografikament. Xi ċittadini Ewropej qed jivvjaġġaw u jikkommettu reati sesswali fl-Ewropa u barra.

4.2. Għaldaqstant, jeħtieġ li jkunu żviluppati strateġiji konġunti u aktar azzjonijiet li jiffokaw fuq il-prevenzjoni u l-pieni għall-ġlieda kontra din il-pjaga. Għal dawk li jħaddmu fl-Ewropa, il-ġlieda kontra l-prostituzzjoni u l-pornografija tat-tfal għandha titqies bħala materja ta’ responsabbilità tas-soċjetà korporattiva.

4.3. 4,5 % minn 842 miljun (2006) vjaġġatur huma awturi ta’ reati sesswali u 10 % minnhom huma pedofili (26). Mill-2003 ’l hawn, kumpaniji tal-ivvjaġġar setgħu jissottoskrivu għall-“Kodiċi ta’ Mġiba għall-Protezzjoni tat-Tfal minn Sfruttament Sesswali fl-Ivvjaġġar u t-Turiżmu” (27). Fil-preżent, aktar minn 600 kumpanija f’aktar minn 30 pajjiż iffirmaw din il-kodiċi ta’ mġiba. Iżda l-abbuż sesswali tat-tfal permezz tal-ivvjaġġar mhuwiex ir-responsabiltà unika tal-industrija tal-ivvjaġġar. Is-setturi kollha tan-negozju għandhom jaħdmu biex iwaqqfu attivitajiet bħal dawn.

4.4. L-ITUC tinkoraġġixxi lill-membri tagħha biex jistabbilixxu strutturi ta’ uffiċjali, kumitati u gruppi ta’ ħidma biex japprovaw l-istrateġiji. Biex jinkiseb aċċess għal-livelli bażiċi, l-ITUC adottat approċċ settorjali u sawret sħubijiet ta’ siwi biex twettaq Ftehimiet ta’ Qafas Internazzjonali. Minħabba li l-isfruttament sesswali tat-tfal jikkostitwixxi ksur gravi tad-drittijiet ewlenin tax-xogħol u tal-bniedem, ikun parti integrali mix-xogħol tagħhom li jiġġieldu l-agħar għamliet ta’ tħaddim tat-tfal (28). Għalhekk it-trade unions qed ikomplu jassumu l-irwol tagħhom li jippromwovu r-ratifika ta’ standards internazzjonali rilevanti u li jgħassu l-implimentazzjoni effikaċi tal-politiki u r-regolamenti kemm mill-gvernijiet kif ukoll minn dawk li jħaddmu (29), li jżidu l-kuxjenza tal-membri tagħhom u l-pubbliku ġenerali (30), u li jindirizzaw din il-kwistjoni permezz ta’ negozjar kollettiv (31).

4.5. Fil-Konvenzjoni tiegħu adottata mill-Kumitat tal-Ministri fit-12 ta’ Lulju 2007, il-Kunsill tal-Ewropa jgħid li “kull parti għandha tinkoraġġixxi lis-settur privat, kif ukoll lis-soċjetà ċivili, biex jipparteċipaw fl-elaborazzjoni u l-implimentazzjoni tal-politiki għall-prevenzjoni tal-isfruttament sesswali u l-abbuż sesswali tat-tfal u biex jimplimentaw normi interni permezz ta’ awtoregolazzjoni jew koregolazzjoni”. Għalhekk proġett komuni Ewropew huwa fattibbli.

5. Miżuri speċifiċi

5.1. L-uniku objettiv ta’ kull attività għandu jkun li JWAQQAF l-abbuż tat-tfal u li jkunu protetti l-vulnerabbli. Jekk l-abbuż mit-tfal jista’ jitwaqqaf ma jkunx hemm vittmi. Din għandha tkun prijorità u objettiv primarju għall-politiki kollha ffokati fuq it-tfal.

5.2. L-istituzzjonijiet tal-UE jistgħu juru t-triq billi jintroduċu l-kundanna tagħhom għall-abbuż sesswali tat-tfal bħal parti mill-politika etika tagħhom dwar l-ivvjaġġar u jinkluduha fil-formoli kollha tar-rimbors tal-ispejjeż tal-ivvjaġġar.

Il-miżuri u l-eżempji ta’ hawn taħt huma ppreżentati biss fil-qosor, u saru b’konsultazzjoni mal-ECPAT (32), organizzazzjoni ewlenija dinjija tad-drittijiet tat-tfal li tagħmel kampanji favur il-protezzjoni tat-tfal mill-isfruttament sesswali kummerċjali. L-ECPAT topera f’aktar minn 70 pajjiż fl-ogħla livelli governattivi, u testendi s-servizzi tagħha lill-prattikanti u lil dawk li jaħdmu direttament mat-tfal permezz ta’ riċerka, taħriġ u formazzjoni ta’ ħiliet.

5.3.1. Verifikar u Projbizzjonijiet: Fil-preżent skejjel barranin m’għandhomx mekkaniżmu biex jiċċekkjaw il-passat ta’ applikanti jew kemm huma addattati biex jaħdmu mat-tfal. Dan huwa nuqqas kbir fil-protezzjoni ta’ tfal vulnerabbli. Għandhom jitwaqqfu mekkaniżmi li jippermettu aċċess lill-organizzazzjonijiet internazzjonali rreġistrati u lill-korpi tal-pulizija għal din l-informazzjoni.

5.3.2. Ftehimiet ta’ Kooperazzjoni Bilaterali: NGOs madwar id-dinja qegħdin dejjem aktar jaqsmu informazzjoni vitali bejniethom dwar it-tħassib b’rabta ma’ persuni li diġà kkommettew reati. Ir-riżultat ta’ dan huwa azzjoni malajr u f’waqtha. Ironikament, gvernijiet imxekkla bil-burokrazija u b’regoli ta’ protezzjoni tad-data ma jistgħux jaġixxu malajr u qed joqogħdu fuq l-NGOs biex jaġixxu huma fejn ma tasalx il-pulizija internazzjonali. Il-protezzjoni tat-tfal għandha dejjem ikollha preċedenza fuq ir-regoli tal-protezzjoni tad-data. L-iżvilupp tal-fiduċja u l-għarfien bejn il-pajjiżi f’qafas ta’ kooperazzjoni joħloq rispons proattiv għall-ġlieda kontra l-abbuż sesswali. Biex ikun effikaċi, dan għandu jmur lil hinn mit-taħriġ u l-formazzjoni tal-ħiliet.

5.3.3. Għandhom jitwaqqfu hotlines u help lines ta’ rappurtar internazzjonali biex jiġi evitat xenarju ta’ kultura ta’ silenzju jew ta’ “taparsi ma rajtx”. Il-mekkaniżmi għandhom isostnu azzjoni f’“ħin reali”. Għandu jkun hemm sistema integrata ta’ protezzjoni tat-tfal li biha l-korpi professjonali u l-fornituri tas-servizzi jkunu jistgħu jaħdmu mal-NGOs biex jgħinu fil-protezzjoni u l-identifikazzjoni tal-vittmi jew ta’ dawk li jkunu f’riskju.

5.3.4. Timijiet ta’ investigazzjoni konġunta u aġenziji nazzjonali tal-infurzar tal-liġijiet: L-Ewropa għandha bżonn aġenziji speċjalizzati bi prijoritajiet ta’ protezzjoni tat-tfal li jestendu għal pajjiżi barranin, b’riżorsi adegwati għall-investigazzjoni ta’ awturi magħrufa ta’ reati sesswali li jivvjaġġaw lejn pajjiżi barranin, u għall-ġbir ta’ provi għal dawk li jwettqu attivitajiet barra mill-pajjiż.

5.3.5. Ftehimiet għad-deportazzjoni u l-iskortar ta’ dawk misjuba ħatja ta’ reati: Is-sistemi ta’ rappurtar ta’ prosekuzzjonijiet jew kundanni bejn il-pajjiżi mhumiex mandatorji. Għaldaqstant awturi ta’ reati sesswali jistgħu jinstabu ħatja barra minn pajjiżhom bla ma dan isir magħruf f’pajjiżhom. Hija r-responsabbilità tal-ambaxxati jew l-missjonijiet li jgħarrfu lil pajjiżhom jekk isiru jafu bil-kundanni. Wara li jkunu nstabu ħatja u kkundannati b’sentenza barra l-pajjiż, ħafna awturi ta’ reati jibqgħu fl-istess pajjiż jew imorru f’pajjiż ieħor u ma jmorrux lura lejn pajjiżhom, u b’hekk jeħilsu milli jitniżżlu f’reġistru ta’ awturi ta’ reati sesswali. Fil-każ ta’ dawk misjuba ħatja u mibgħuta lura lejn pajjiżhom, minħabba li dan jista’ jfisser titjiriet twal b’waqfa, ikun hemm riskju li dawn jaħarbu. Għalhekk teżisti l-ħtieġa ta’ ftehimiet ta’ kooperazzjoni bilaterali u ta’ skorta minn uffiċjali tal-infurzar tal-liġi.

5.3.6. Il-Mudell ta’ Aġenziji Multipli għal Arranġamenti ta' Protezzjoni Pubblika (MAPPA): Dan huwa mudell użat fir-Renju Unit għall-evalwazzjoni u l-ġestjoni ta’ awturi ta’ reati sesswali fil-komunità. Huwa jinvolvi diversi aġenziji (tal-ġustizzja kriminali, tal-ħarsien soċjali, tal-akkomodazzjoni, tas-saħħa) biex issir l-anqas ħsara lill-pubbliku u biex jgħinu fl-identifikazzjoni ta’ awturi ta’ reati reċidivi. Il-qafas jikkonsisti f’erba’ funzjonijiet bażiċi, iżda attwalment ma jkoprix iċ-ċittadini tar-Renju Unit li jivvjaġġaw barra mill-pajjiż:

— L-identifikazzjoni ta’ awturi ta’ reati;

— Il-qsim tal-informazzjoni rilevanti għall-evalwazzjoni tar-riskju;

— L-evalwazzjoni tar-riskju u ħsara gravi;

— Il-ġestjoni tar-riskju.

5.3.7. L-użu u l-effikaċja tal-Ordnijiet tal-Ivvjaġġar għall-Esteru (FTO): Dawn jistgħu jintużaw mill-qrati biex jipprojbixxu persuni milli jivvjaġġaw barra mill-pajjiż lejn pajjiż indikat jew xi pajjiż ieħor. Dan jista’ jsir għall-protezzjoni ta’ tifel jew tifla partikulari, jew għall-protezzjoni tat-tfal inġenerali. Dawn l-ordnijiet jinħarġu għal perijodu ta’ żmien fiss. Fl-2005, il-Gvern Awstraljan emenda l-“Att dwar il-Passaport Awstraljan” biex il-pulizija tkun tista’ titlob il-kanċellazzjoni tal-passport ta’ awturi ta’ reati sesswali ta’ riskju għoli.

5.4. Miżura speċifika ħafna: Il-proġett Ewropew “L-Ewropa Kontra l-Isfruttament Sesswali tat-Tfal – GĦID LE!”

Jista’ jinbena proġett Ewropew li jgħaqqad flimkien il-ħidmiet u l-konvenzjonijiet kollha li diġà saru u jqajjem il-kuxjenza billi jħajjar lill-organizzazzjonijiet jimpenjaw ruħhom fil-ġlieda kontra l-isfruttament sesswali tat-tfal billi jenfasizza l-fatti bażiċi. “Kodiċi” jew “konvenzjoni” diġà adottata globalment tista’ takkumpanja d-“dikjarazzjoni tal-valuri” proposta fl-Appendiċi I. Leġiżlazzjoni approvata jew ġdida, jekk tkun implimentata b’mod effikaċi, tkun ta’ appoġġ ukoll għal din il-kawża.

Brussell, il-15 ta’ Lulju 2009. Il-President tal-Kumitat Ekonomiku u Soċjali Ewropew Mario SEPI

(1) Is-Slogan tal-Kampanja tal-Organizzazzjoni Dinjija tat-Turiżmu.

(2) Insalvaw it-Tfal, id-Danimarka. Rapport dwar “Awturi ta’ Reati Sesswali mingħajr Fruntieri”, Mejju 2009.

(3) Id-Dikjarazzjoni ta’ Rio de Janeiro u s-Sejħa għal Azzjoni għall-Prevenzjoni u t-Tmiem tal-Isfruttament tat-Tfal u l-Adoloxxenti, Novembru. 2008.

(4) Rakkomandazzjoni tal-PE tat-3.2.09 lill-Kunsill dwar l-ġlieda kontra l-isfruttament sesswali tat-tfal u l-pornografija li tinvolvi t-tfal (2008/2144(INI)).

(5) “Il-Konvenzjoni tal-Kunsill tal-Ewropa dwar il-Protezzjoni tat-Tfal kontra l-Isfruttament Sesswali u l-Abbuż Sesswali”, 25.10.07, http://conventions.coe.int/Treaty/EN/treaties/Html/201.htm.

(6) http://conventions.coe.int/Treaty/Commun/ChercheSig.asp?NT=201&CM=&DF=&CL=ENG Stati Membri li għadhom ma ffirmawx il-Protokoll Fakultattiv tas-CRC tan-NU: il-Ġermanja, l-Ungerija, l-Irlanda, il-Lussemburgu, Malta u r-Renju Unit. Stati Membri li għadhom ma ffirmawx il-Konvenzjoni tal-Kunsill tal-Ewropa: ir-Repubblika Ċeka, l-Ungerija, il-Latvja, il-Lussemburgu, Malta u s-Slovakkja. Il-Ġreċja biss irratifikatha.

(7) “Protokoll Fakultattiv għall-Konvenzjoni dwar id-Drittijiet tat-Tfal u dwar il-Bejgħ tat-Tfal, il-Prostituzzjoni tal-Minorenni u l-Pornografija tat-Tfal”. Adozzjoni: Mejju 2000. Dħul fis-seħħ: Jannar 2002. http://www.unhchr.ch/html/menu2/6/crc/treaties/opsc.htm.

(8) “It-Tmiem tal-Isfruttament tat-Tfal”. Ara r-Rapport tal-2006 tal-ECPAT.

(9) Ara Childwise ECPAT tal-Awstralja.

(10) Ara l-Appendiċi 1.

(11) ECPAT – Inwaqqfu l-Prostituzzjoni tal-Minorenni, il-Prostituzzjoni tat-Tfal u t-Traffikar tat-Tfal għal Għanijiet Sesswali – għandha status konsultattiv speċjali mal-KumitatEkonomiku u Soċjali tan-NU (ECOSOC).

(12) “Meta Tkun Qed Tivvjaġġa, Tibqax Indifferenti”; Stopchildprostitution.be, “Persuni li jabbużaw u jkunu qed jivvjaġġaw fl-Ewropa”, Mejju 2007.

(13) Il-Kungress Dinji III Kontra l-Isfruttament Sesswali tat-Tfal u l-Adoloxxenti, Novembru 2008.

(14) Ara n-noti 4 u 5. Ara wkoll:

http://www.nspcc.org.uk/Inform/policyandpublicaffairs/Europe/Briefings/councilofeurope_wdf51232.pdf u http://www.unhchr.ch/html/menu2/6/crc/treaties/opsc.htm.

(15) Ara n-nota 4.

(16) PE 410.671 Jannar 2009.

(17) COM(1996) 547 finali; COM(1999) 262 finali; Deċiżjoni Qafas tal-Kunsill 2000/375/JHA (ĠU L 138, 9.6.2000); Deċiżjoni Qafas tal-Kunsill 2004/68/JHA (ĠU L 13, 20.1.2004)) u COM(2009) 135 finali.

(18) Dawk li jagħmlu r-reat jużaw it-terminu uffiċjali “orfanatrofji” biex jaħbu l-attivitajiet tagħhom. Dawn huma djar għat-tfal imwaqqfin biex isir abbuż mit-tfal.

(19) “Awturi ta’ Reati Sesswali Mingħajr Fruntieri” – Insalvaw it-Tfal, id-Danimarka, Merjju 2009.

(20) CEOP tar-Renju Unit – Ċentru tal-Isfruttament tat-Tfal u Servizz Online.

(21) Adottata b’riżoluzzjoni A/RES/406(XIII) fit-13-il Assemblea Ġenerali tal-Organizzazzjoni Dinjija tat-Turiżmu tan-NU (UNWTO) (27 ta’ Settembru – 1 ta’ Ottubru 1999).

(22) COM(2009) 135 finali.

(23) Studju tematiku dwar miżuri ta’ politika dwar il-faqar fost it-tfal.

(24) Idem.

(25) Sarah Macgregor: “Sex offenders treatment programs: effectiveness of prison and community based programs in Australia and New Zealand” [Programmi ta’ trattament ta’ awturi ta’ reati sesswali: l-effikaċja ta’ programmi b’bażi fil-ħabs u fil-komunità fl-Awstralja u New Zealand] http://www.indigenousjustice.gov.au/briefs/brief003.pdf; Dario Dosio, Friedemann Pfaefflin, Reinhard Eher (Edituri.): “Preventing Sexual Violence Through Effective Sexual Offender Treatment and Public Policy” [Il-Prevenzjoni tal-Vjolenza Sesswali permezz ta’ Trattament Effikaċi tal-Awturi ta’ Reati Sesswali u tal-Ordni Pubbliku], l-10 Konferenza tal-Assoċjazzjoni Internazzjonali għat-Trattament ta’ Awturi ta’ Reati Sesswali (IATSO) www.iatso.org.

(26) Sors: ACPE – Assoċjazzjoni kontra l-prostituzzjoni tat-tfal.

(27) Din il-kodiċi nbdiet fl-1998 minn ECPAT tal-Iżvezja. Hija rikonoxxuta mill-UNICEF u mid-WTO. Ara wkoll is-sit: www.thecode.org.

(28) Il-Konvenzjoni 182 tal-ILO.

(29) http://www.ituc-csi.org/IMG/pdf/FINAL_EU_CLS_2009_report__2_.pdf.

(30) http://www.itfglobal.org/campaigns/traffickingstate.cfm.

(31) http://www.iiicongressomundial.net/congresso/arquivos/thematic_paper_csr_eng.pdf.

(32) ECPAT - End Child Prostitution, Child Pornography and Trafficking of Children for Sexual Purposes [Inwaqqfu l-Prostituzzjoni tat-Tfal, il-Pornografija bit-Tfal u t-Traffikar tat-Tfal għal Għanijiet Sesswali].